b'\n_START_ARTICLE_\nKaubam\xc3\xa4rk\n_START_SECTION_\nP\xc3\xb5hikontseptsioon\n_START_PARAGRAPH_\nKaubam\xc3\xa4rgi p\xc3\xb5hi\xc3\xbclesanne on v\xc3\xb5imaldada kauba v\xc3\xb5i teenuse pakkuja v\xc3\xb5i p\xc3\xa4ritolu tuvastamist \xc3\xbcksnes kaubam\xc3\xa4rgist l\xc3\xa4htudes. Teisiti \xc3\xb6eldes t\xc3\xa4idavad kaubam\xc3\xa4rgid kauba v\xc3\xb5i teenuse pakkuja identifitseerimise otstarvet. Ainult sellise otstarbega kaubam\xc3\xa4rgi kasutamist loetakse \xc3\xb5igusp\xc3\xa4raseks kasutamiseks kaubam\xc3\xa4rgiseaduse m\xc3\xb5istes (s.t, et n\xc3\xa4iteks kaupa v\xc3\xb5i teenust kirjeldava t\xc3\xa4hise kasutamist ei peeta kaubam\xc3\xa4rgi kasutamiseks). Registreeritud kaubam\xc3\xa4rk annab selle kasutamiseks ainu\xc3\xb5iguse, mida saab vajaduse korral kohtumenetluse abil maksma panna._NEWLINE_Kaubam\xc3\xa4rgi ainu\xc3\xb5igus kehtib tavaliselt teatud kaupade v\xc3\xb5i teenuste suhtes (erandiks v\xc3\xb5ib olla \xc3\xbcldtuntud kaubam\xc3\xa4rk). Kaubad ja teenused on jaotatud 45 klassi m\xc3\xa4rkide registreerimisel kasutatava kaupade ja teenuste rahvusvahelise Nizza klassifikatsiooni alusel, kus on 34 kauba- ja 11 teenusklassi. Selle s\xc3\xbcsteemi eesm\xc3\xa4rk on t\xc3\xa4psustada ja piirata kaubam\xc3\xa4rgi kui intellektuaalomandi objekti ainu\xc3\xb5iguse ulatust vastavalt kaubam\xc3\xa4rgi tegelikule kasutusalale ja \xc3\xbchtlustada klassifitseerimine \xc3\xbcle kogu maailma.\n_START_SECTION_\nAjalugu\n_START_PARAGRAPH_\nEsimesteks kaubam\xc3\xa4rgikasutajateks peetakse Rooma impeeriumi m\xc3\xb5\xc3\xb5gaseppi. Esimesed kirjad m\xc3\xb5\xc3\xb5gateramikel p\xc3\xa4rinevad Rooma keisririigi ajast (I\xe2\x80\x93V sajand pKr) ja piirduvad enamasti m\xc3\xb5\xc3\xb5gasepa nimega, n\xc3\xa4iteks RANVICUS. Selliseid m\xc3\xa4rgiseid v\xc3\xb5ib pidada kaubam\xc3\xa4rkideks, kuna relvasepp vastutas isiklikult oma toodangu kvaliteedi eest ja m\xc3\xb5\xc3\xb5ga ostjal oli v\xc3\xb5imalik teha valik m\xc3\xb5\xc3\xb5gasepa nimest l\xc3\xa4htuvalt._NEWLINE_\xc3\x9cks t\xc3\xa4helepanuv\xc3\xa4\xc3\xa4rselt kaua kasutusel olnud kaubam\xc3\xa4rk on L\xc3\xb6wenbr\xc3\xa4u. Selle kaubam\xc3\xa4rgi all \xc3\xb5lut tootev M\xc3\xbcncheni pruulikoda asutati t\xc3\xb5en\xc3\xa4oliselt 1383. aastal. L\xc3\xb6wenbr\xc3\xa4u nime on esmakordselt mainitud 1746. aastal M\xc3\xbcncheni maksuregistris. Teine \xc3\xb5lle kaubam\xc3\xa4rk \xe2\x80\x93 Stella Artois \xe2\x80\x93 p\xc3\xa4rineb aastast 1708, kui Belgias Leuvenis asuva Den Horeni pruulikoja meister Sebastianus Artois andis sellele oma nime.\n_START_SECTION_\nHoiatust\xc3\xa4his\n_START_PARAGRAPH_\nKaubam\xc3\xa4rgiga koos kasutatakse kahte rahvusvahelist hoiatust\xc3\xa4hist: \xc2\xae v\xc3\xb5i \xe2\x84\xa2. USA-s on nende kasutamine t\xc3\xa4pselt reguleeritud, nimelt v\xc3\xb5ib t\xc3\xa4hist \xe2\x84\xa2 kasutada koos iga kaubam\xc3\xa4rgiga, kuid t\xc3\xa4hist \xc2\xae v\xc3\xb5ib kasutada ainult kaubam\xc3\xa4rgiomanik koos registreeritud kaubam\xc3\xa4rgiga._NEWLINE_Eesti kaubam\xc3\xa4rgiseaduses on s\xc3\xa4testatud, et kaubam\xc3\xa4rgiomanik v\xc3\xb5ib koos kaubam\xc3\xa4rgiga kasutada hoiatust\xc3\xa4hist v\xc3\xb5i \xe2\x80\x93m\xc3\xa4rget, kuid ei ole t\xc3\xa4psustatud milline see t\xc3\xa4his on. Eesti keelest l\xc3\xa4htuvalt v\xc3\xb5iks registreeritud kaubam\xc3\xa4rgi t\xc3\xa4his olla \xc2\xae (l\xc3\xa4htuvalt s\xc3\xb5nast registreeritud), mitte \xe2\x84\xa2, mis tuleneb ingliskeelsest s\xc3\xb5nast trademark. Hoiatust\xc3\xa4hise \xc3\xb5ige paigutus on \xc3\xbclaindeksina vahetult kaubam\xc3\xa4rgi j\xc3\xa4rel.\n_START_SECTION_\nOskuss\xc3\xb5navara\n_START_PARAGRAPH_\nTermineid mark, br\xc3\xa4nd ja logo kasutatakse tihti kaubam\xc3\xa4rgi t\xc3\xa4henduses. See ei ole t\xc3\xa4pne, kuna kaubam\xc3\xa4rk v\xc3\xb5ib koosneda s\xc3\xb5nast, t\xc3\xa4htedest, numbritest, allkirjast, etiketist, mustrist, juhtlausest, v\xc3\xa4rvikombinatsioonist, kauba v\xc3\xb5i pakendi originaalsest kujust, helist, l\xc3\xb5hnast, liigutusest v\xc3\xb5i nende kombinatsioonist, mida on v\xc3\xb5imalik graafiliselt kujutada ja mille abil on v\xc3\xb5imalik eristada \xc3\xbche ettev\xc3\xb5tja kaupa v\xc3\xb5i teenust teise omast. Seega on kaubam\xc3\xa4rk laiem m\xc3\xb5iste kui mark v\xc3\xb5i logo. M\xc3\xb5iste brand (mille kohta kahjuks ei leidu t\xc3\xa4pset eestikeelset vastet) on kaubam\xc3\xa4rgi t\xc3\xa4hendusest edasi arenenud ja h\xc3\xb5lmab ka toote, teenuse v\xc3\xb5i ettev\xc3\xb5tte isikup\xc3\xa4ra. Seda saab m\xc3\xa4\xc3\xa4ratleda ettekujutusega, mis tarbijal v\xc3\xb5i kliendil on toote, teenuse v\xc3\xb5i ettev\xc3\xb5tte suhtes tekkinud ja mis ei piirdu \xc3\xbcksnes teatud t\xc3\xa4hise v\xc3\xb5i t\xc3\xa4histe kombinatsiooniga._NEWLINE_Eestis kaubam\xc3\xa4rkide suhtes t\xc3\xb5en\xc3\xa4oliselt k\xc3\xb5ige sagedamini v\xc3\xa4\xc3\xa4rkasutatud termin on patenteerimine. Kaubam\xc3\xa4rke ei patenteerita, vaid registreeritakse. Patent on dokument, mis t\xc3\xb5endab autorsust, prioriteeti ja patendiomaniku ainu\xc3\xb5igust leiutisele. Seega puudutab termin patentimine \xc3\xbcksnes leiutisi, mitte teisi intellektuaalomandi liike._NEWLINE_Populaarne kaubam\xc3\xa4rk v\xc3\xb5ib muutuda kaupu v\xc3\xb5i teenuseid kirjeldavaks ja ei v\xc3\xb5imalda enam eristada \xc3\xbche ettev\xc3\xb5tja kaupa v\xc3\xb5i teenust teise omast. Kui selline kaubam\xc3\xa4rk muutub kauba v\xc3\xb5i teenuse nimetuse s\xc3\xbcnon\xc3\xbc\xc3\xbcmiks, on see muutunud \xc3\xbcldnimetuseks (Genericized Trademark ) ja kaubam\xc3\xa4rgiomanikul ei pruugi enam \xc3\xb5nnestuda selle t\xc3\xa4hise kasutamise ainu\xc3\xb5igust maksma panna. N\xc3\xa4iteks sellised s\xc3\xb5nad nagu TEFLON, LYCRA ja ASPIRIN v\xc3\xb5ivad m\xc3\xb5juvad kaupa kirjeldavatena, kuigi need on Eestis registreeritud kaubam\xc3\xa4rgid, millel ei olnud algselt kirjeldavat t\xc3\xa4hendust. Kaubam\xc3\xa4rk ASPIRIN registreeriti Eestis esmakordselt 11.10.1921 "farmats\xc3\xa4tiliste produktide" t\xc3\xa4histamiseks (omanik Friedrich Bayer & Ko)  Ka s\xc3\xb5na THERMOS v\xc3\xb5eti kunagi kasutusele kaubam\xc3\xa4rgina. Kaubam\xc3\xa4rk ETERNIT muutus Eestis teatud ehitusmaterjali s\xc3\xbcnon\xc3\xbc\xc3\xbcmiks n\xc3\xb5ukogude perioodil ja p\xc3\xa4rast Eesti taasiseseisvumist see s\xc3\xb5na kaubam\xc3\xa4rgina \xc3\xb5iguskaitset ei saanud, kuigi paljudes riikides on see registreeritud kaubam\xc3\xa4rk.\n_START_SECTION_\nOmandatud eristusv\xc3\xb5ime\n_START_PARAGRAPH_\nLoomup\xc3\xa4rase eristusv\xc3\xb5imeta kaubam\xc3\xa4rk ei ole registreeritav. Ent enamikus piirkondades on sellise m\xc3\xa4rgi registreerimine v\xc3\xb5imalik siis, kui kaubam\xc3\xa4rgiomanik  suudab n\xc3\xa4idata, et kaubam\xc3\xa4rgi kasutamise tulemusena seostab asjaomane tarbija seda m\xc3\xa4rki teatud kaupade v\xc3\xb5i teenuste osas kindla kaubandusliku p\xc3\xa4ritoluga, s.t kaubam\xc3\xa4rgiomanikuga. Kui kaubam\xc3\xa4rgi- v\xc3\xb5i patendiamet leiab t\xc3\xb5endusmaterjalidest l\xc3\xa4htuvalt, et kaubam\xc3\xa4rk on eristusv\xc3\xb5ime omandanud, v\xc3\xb5ib amet selle registreerida. Ka Eesti kaubam\xc3\xa4rgiseaduses on selline s\xc3\xa4te olemas (KaMS \xc2\xa7 9 l\xc3\xb5ige 2)._NEWLINE_T\xc3\xb5endusmaterjalide sisu ei ole kindlaks m\xc3\xa4\xc3\xa4ratud, kuid tavaliselt osutuvad k\xc3\xb5ige efektiivsemaks m\xc3\xbc\xc3\xbcginumbrid, reklaamikulud ja n\xc3\xa4ited reklaammaterjalidest koos kuup\xc3\xa4evadega. \xc3\x95igesti koostatud tarbijauuringud v\xc3\xb5ivad n\xc3\xa4idata, et tarbijad seostavad loomupoolest eristusv\xc3\xb5imetut kaubam\xc3\xa4rki selle omaniku ja tema kaupade v\xc3\xb5i teenustega. T\xc3\xb5endeid kasutamise kohta saab arvestada ainult siis, kui need katavad n\xc3\xb5utava ajavahemiku enne taotluse esitamist ja on seotud piirkonnaga, kus registreerimist taotletakse.\n_START_SECTION_\nOtsingud\n_START_PARAGRAPH_\nKaubam\xc3\xa4rgi valikul ja enne registreerimistaotluse esitamist on soovitav teha otsinguid varasemate \xc3\xb5iguste kohta, et v\xc3\xa4ltida konflikte ja rahalist kaotust. Otsinguid varasemate kaubam\xc3\xa4rkide ja \xc3\xa4rinimede kohta tuleks tavaliselt teha vastava piirkonna p\xc3\xa4deva asutuse andmebaasis. USA-s on kaubam\xc3\xa4rgiomanikel ka registreerimata \xc3\xb5igused, seega seal kaubam\xc3\xa4rgi registreerimist taotlema asudes tuleks teha otsinguid lisaks kaubam\xc3\xa4rgiregistrile ka kohalikes \xc3\xa4rikataloogides ja \xe2\x80\x93ajakirjanduses. _NEWLINE_Otsides sarnaseid t\xc3\xa4hiseid kaubam\xc3\xa4rgi s\xc3\xb5nalise osa j\xc3\xa4rgi tuleks arvestada sellega, et leiaks \xc3\xbcles ka sarnased s\xc3\xb5nad, mitte ainult identsed. \xc3\x9cldjuhul on oluline leida \xc3\xbcles varasemad \xc3\xb5igused samas tegevusvaldkonnas.\n_START_SECTION_\n\xc3\x95iguskaitse alalhoidmine\n_START_PARAGRAPH_\nErinevalt teistest intellektuaalomandi vormidest (n\xc3\xa4iteks patent, autori\xc3\xb5igus), v\xc3\xb5ib registreeritud kaubam\xc3\xa4rk kehtida igavesti tingimusel, et kaubam\xc3\xa4rgiomanik t\xc3\xa4idab kaubam\xc3\xa4rgi kasutamise kohustust ja pikendab selle kehtivust tasudes vajalikud l\xc3\xb5ivud tavaliselt k\xc3\xbcmneaastaste ajavahemike kaupa._NEWLINE_Kaubam\xc3\xa4rgi \xc3\xb5iguskaitset tuleb alal hoida tegeliku kasutamise teel. Kui m\xc3\xa4rki ei kasutata teatud ajavahemiku jooksul, tavaliselt viie aasta jooksul peale registreerimist, v\xc3\xb5ib asjast huvitatud isik taotleda kaubam\xc3\xa4rgi ainu\xc3\xb5iguse l\xc3\xb5ppenuks tunnistamist.\n_START_SECTION_\n\xc3\x95iguskaitse j\xc3\xb5ustamine\n_START_PARAGRAPH_\n\xc3\x95iguskaitse saanud kaubam\xc3\xa4rgi omanikul on v\xc3\xb5imalik seda maksma panna kohtumenetluse abil. Kaubam\xc3\xa4rgi \xc3\xb5iguskaitse ulatuse aluseks on registrisse kantud kaubam\xc3\xa4rgi reproduktsioon v\xc3\xb5i \xc3\xbcldtuntud kaubam\xc3\xa4rk kujul, millisena ta \xc3\xbcldtuntuse omandas. Kaubam\xc3\xa4rgi \xc3\xb5iguskaitse ulatus kaupade ja teenuste suhtes m\xc3\xa4\xc3\xa4ratakse registrisse kantud kaupade ja teenuste loeteluga v\xc3\xb5i \xc3\xbcldtuntud kaubam\xc3\xa4rgi puhul kaupade ja teenustega, mille t\xc3\xa4histamisega kaubam\xc3\xa4rk \xc3\xbcldtuntuse omandas (KaMS \xc2\xa7 12). Seega v\xc3\xb5ib kaubam\xc3\xa4rgi ainu\xc3\xb5iguse rikkumiseks lugeda registreeritud v\xc3\xb5i \xc3\xbcldtuntud kaubam\xc3\xa4rgiga identse v\xc3\xb5i sarnase t\xc3\xa4hise kasutamist samaliigiliste kaupade v\xc3\xb5i teenuste t\xc3\xa4histamiseks. \xc3\x9cldtuntud m\xc3\xa4rgi \xc3\xb5iguskaitse v\xc3\xb5ib laieneda ka teist liiki kaupade v\xc3\xb5i teenuste suhtes._NEWLINE_Kaitstud kaubam\xc3\xa4rgi kasutamine ei pea olema ettekavatsetud selleks, et seda lugeda kaubam\xc3\xa4rgi\xc3\xb5iguse rikkumiseks, kuigi tahtliku kaubam\xc3\xa4rgi \xc3\xa4rakasutamise korral v\xc3\xb5ib kohus m\xc3\xa4\xc3\xa4rata suurema kahjutasu. Eestis alluvad kaubam\xc3\xa4rgi \xc3\xb5iguskaitsega seotud kaebused ja hagid Patendiameti asukohaj\xc3\xa4rgsele maakohtule, s.t Harju maakohtule (KaMS \xc2\xa7 60).\n_START_SECTION_\nRahvusvahelised kaubam\xc3\xa4rgi registreerimise s\xc3\xbcsteemid\n_START_PARAGRAPH_\nKaubam\xc3\xa4rgi registreerimine korraga kogu maailmas ei ole v\xc3\xb5imalik, kuid on loodud mitu rahvusvahelist s\xc3\xbcsteemi, mis muudavad lihtsamaks kaubam\xc3\xa4rgi kaitsmise rohkem kui \xc3\xbches riigis.\n_START_SECTION_\nEuroopa Liidu kaubam\xc3\xa4rgis\xc3\xbcsteem\n_START_PARAGRAPH_\nEL-i kaubam\xc3\xa4rgis\xc3\xbcsteem kehtib Euroopa Liidus tervikuna, seega kaubam\xc3\xa4rgi registreerimine Euroopa Liidu Intellektuaalomandi Ametis (EUIPO), mis tegeleb kaubam\xc3\xa4rkide ja t\xc3\xb6\xc3\xb6stusdisainilahendustega, annab kaitse kogu Euroopa Liidus. Ent EL-i kaubam\xc3\xa4rgis\xc3\xbcsteem ei asenda liikmesriigisiseseid registreerimiss\xc3\xbcsteeme, need toimivad samaaegselt.\n_START_SECTION_\nMadridi s\xc3\xbcsteem\n_START_PARAGRAPH_\nKaubam\xc3\xa4rkide rahvusvahelise registreerimise Madridi s\xc3\xbcsteem v\xc3\xb5imaldab kaubam\xc3\xa4rgi registreerimist s\xc3\xbcsteemi lepinguosaliste territooriumitel Maailma Intellektuaalomandi Organisatsiooni (WIPO) vahendusel._NEWLINE_S\xc3\xbcsteemi p\xc3\xb5hieelised on v\xc3\xb5imalus taotleda kaubam\xc3\xa4rgile kaitset mitmes piirkonnas \xc3\xbche taotluse abil, tasuda l\xc3\xb5ivud ja pikendada kaubam\xc3\xa4rgi \xc3\xb5iguskaitset ning teha muudatusi \xc3\xbche toimingu abil mitmes riigis korraga. Lisaks v\xc3\xb5ib m\xc3\xa4rgi \xc3\xb5iguskaitset laiendada uutesse riikidesse v\xc3\xb5i piirkondadesse. Rahvusvaheline taotlus p\xc3\xb5hineb taotleja p\xc3\xa4ritoluametisse esitatud taotlusel v\xc3\xb5i seal registreeritud kaubam\xc3\xa4rgil._NEWLINE_Eesti ja Euroopa Liidu kaubam\xc3\xa4rgis\xc3\xbcsteem on \xc3\xbchinenud Kaubam\xc3\xa4rkide rahvusvahelise registreerimise Madridi protokolliga. Selle alusel on Eesti p\xc3\xa4ritoluga v\xc3\xb5i Eestis tegutsevat ettev\xc3\xb5tet omaval isikul v\xc3\xb5imalus esitada rahvusvaheline kaubam\xc3\xa4rgitaotlus Eesti Patendiametisse v\xc3\xb5i EUIPO-sse esitatud taotluse v\xc3\xb5i seal registreeritud m\xc3\xa4rgi p\xc3\xb5hjal.'